KOMMISSIONENS BESLUTNING af 17. juli 1996 i en procedure i henhold til Rådets forordning (EØF) nr. 4064/89 (IV/M.553 - RTL/Veronica/Endemol) (Kun den engelske udgave er autentisk) (96/649/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 4064/89 af 21. december 1989 om kontrol med fusioner og virksomhedsovertagelser (1), særlig artikel 8, stk. 2, og artikel 22,

efter høring af Det Rådgivende Udvalg for Kontrol med Fusioner og Virksomhedsovertagelser (2), og

ud fra følgende betragtninger:

(1) Den 21. april 1995 modtog Kommissionen en anmodning fra den nederlandske regering, der under henvisning til artikel 22 i forordning (EØF) nr. 4064/89 (fusionsforordningen) anmodede den om at undersøge et planlagt joint venture - Holland Media Groep SA (HMG) - mellem RTL4 SA (RTL), Vereniging Veronica Omroeporganisatie (Veronica) og Endemol Entertainment Holding BV (Endemol). Den 20. september 1995 vedtog Kommissionen en beslutning (3) efter fusionsforordningens artikel 8, stk. 3, sammenholdt med artikel 22, hvorved den erklærede fusionen uforenelig med fællesmarkedet.

(2) På det tidspunkt, hvor denne beslutning blev truffet, var fusionen allerede blevet gennemført, idet HMG var blevet stiftet, havde fået overført samtlige aktiver og havde påbegyndt transmissionerne den 1. september 1995. Kommissionen besluttede, at den i sin beslutning efter artikel 8, stk. 3, ikke ville tage stilling til, hvilke foranstaltninger der skulle træffes efter fusionsforordningens artikel 8, stk. 4. Den bebudede, at der ville blive truffet en særskilt beslutning med henblik på at genoprette en effektiv konkurrence, og opfordrede parterne til at foreslå egnede foranstaltninger i dette øjemed.

I. Væsentligste begrundelse for artikel 8, stk. 3-beslutningen af 20. september 1995

(3) Kommissionen drog den konklusion, at etableringen af HMG ville føre til, at der blev skabt en dominerende stilling på det nederlandske marked for tv-reklamer, samt at den dominerende stilling, Endemol allerede besad på markedet for uafhængige tv-produktioner, ville blive styrket.

(4) Med hensyn til det nederlandske marked for tv-reklamer blev det konkluderet, at HMG ville blive absolut markedsførende og få en position på markedet, som ingen af de andre aktører kunne måle sig med. HMG ville blive i stand til at imødegå enhver aktiv konkurrence fra de øvrige aktører på markedet og ville gøre det meget vanskeligt for nye aktører at trænge ind på dette marked. Denne analyse var hovedsagelig baseret på følgende fem elementer:

- Når de eksisterende kanaler RTL4 og RTL5 blev lagt sammen med den nye kommercielle kanal Veronica, ville HMG få en meget høj seerandel på det nederlandske tv-marked. Denne seerandel måtte betragtes som den vigtigste målestok for HMG's position på markedet for tv-reklamer.

- Når de tre kanaler RTL4, RTL5 og Veronica blev samlet under ét tag, ville HMG blive i stand til at koordinere deres programlægning og derved få mulighed for at tiltrække flest mulige seere og målrette programmerne efter de seergrupper, der er mest attraktive for annoncørerne.

- Ved at bruge RTL5 som en »fighting channel« ville HMG straks kunne imødegå de programmer, der sendes af konkurrerende kanaler og nye udbydere på markedet, og derved holde nye konkurrenter som f.eks. SBS ude.

- På markedet for tv-reklamer ville HMG få en markedsandel på mindst 60 %.

- I kraft af sin strukturelle tilknytning til den største nederlandske uafhængige tv-producent via Endemols deltagelse i HMG ville HMG få fortrinsadgang til Endemols meget populære produktioner og dermed en yderligere konkurrencefordel i forhold til andre kanaler.

(5) Med hensyn til det nederlandske marked for uafhængige tv-produktioner blev det konkluderet, at Endemol allerede før fusionen besad en dominerende stilling på dette marked. Denne konklusion beroede primært på, at Endemol sad på klart over 50 % af markedet, at Endemols konkurrenter havde langt lavere markedsandele, samt at Endemol stod meget stærkt inden for et stort antal af de mest populære nederlandske programformater, havde fortrinsadgang til udenlandske formater og kontrakter med et stort antal populære nederlandske tv-stjerner.

(6) I kraft af sin deltagelse i HMG ville Endemol opnå en strukturel tilknytning, som ville styrke selskabets dominerende stilling på det nederlandske marked for tv-produktioner betydeligt. Denne strukturelle tilknytning til den fremtidige førende tv-udbyder i Nederlandene ville give Endemol et omfattende og sikkert salgsgrundlag for selskabets produktioner, som konkurrenterne ikke ville kunne angribe.

II. Senere udvikling på det nederlandske tv-marked

(7) Siden Kommissionen vedtog sin beslutning efter artikel 8, stk. 3, har situationen på det nederlandske tv-marked udviklet sig på flere væsentlige punkter. Som en reaktion på Kommissionens beslutning trak Endemol sig helt ud af HMG. Endemol gik derefter med i en gruppe omfattende Philips, ING Bank og KPN, der bebudede, at de ville starte en ny sportskanal, »Sport 7«. Blandt andre strukturelle ændringer på det nederlandske tv-marked kan nævnes, at et af de førende nederlandske bladhuse, Wegener, overtog tv-selskabet Arcade, og at et andet førende nederlandsk bladhus, »de Telegraaf«, erhvervede en andel i den kommercielle kanal SBS.

(8) Hvad markedsandelene angår, havde HMG i perioden 1. september 1995-29. februar 1996 en gennemsnitlig seerandel på 39 %, hvilket var lidt mindre, end man generelt havde forventet. I de fire sidste måneder af 1995 lå HMG's andel af markedet for tv-reklamer på ca. 60 %.

(9) I de to første måneder af 1996 havde HMG en andel af markedet for tv-reklamer på omkring 58 %. De offentlige tv-selskaber havde siden september 1995 haft en seerandel på 39-40 %, og deres andel af markedet for tv-reklamer lå klart under 40 %. SBS, som på det tidspunkt, hvor Kommissionen vedtog sin beslutning i september 1995, var ny på det nederlandske marked, øgede i denne seksmånedersperiode sin seerandel fra 3 % til 5 % og nåede op på en andel af markedet for tv-reklamer, der nogenlunde svarede til seerandelen.

(10) De fleste havde ventet en støt vækst på det nederlandske marked for tv-reklamer, men i de første måneder af 1996 kunne der konstateres en mindre nedgang i udgifterne til tv-reklamer i almindelighed i forhold til samme periode året før. Ifølge de virksomheder og organisationer, der er aktive på det nederlandske marked for tv-reklamer, hænger dette sammen med stigningen i antallet af »brede« kanaler - dvs. kanaler med en bred programflade - og med usikkerheden omkring den fremtidige udvikling på markedet.

III. Ændringer i fusionen

(11) For det første offentliggjorde Endemol den 5. februar 1996 sin beslutning om at trække sig ud af HMG. Den 3. maj 1996 bekræftede HMG's resterende aktionærer over for Kommissionen, at Endemol ikke længere er aktionær i HMG. Ifølge en nyligt indgået fusionsaftale skal RTL have 65 % af aktierne i HMG, medens Veronica skal have 35 %.

(12) For det andet har HMG over for Kommissionen afgivet følgende tilsagn: HMG vil pr. 1. januar 1997 ophøre med at drive RTL5 som en bred kanal og i stedet for den nuværende RTL5-kanal drive en nyhedskanal (dvs. en tv-kanal, der i alt væsentligt kun sender nyheder og nyhedsrelaterede programmer) efter en programplan, som HMG forelagde Kommissionen udkast til den 1. maj 1996. Ifølge denne plan er det meningen, at kanalen til sin tid skal drives som en betalings-tv-kanal, som skal hente størsteparten af sine indtægter fra seerne og kabeloperatørerne. Efter anmodning fra parterne kan Kommissionen forlænge fristen for RTL5's omdannelse til en nyhedskanal med tre måneder, hvis det er tvingende nødvendigt, for at parterne kan gennemføre denne omdannelse. I en femårig periode efter vedtagelsen af nærværende beslutning vil HMG ikke ændre noget væsentligt ved RTL5's karakter af nyhedskanal eller på noget væsentligt punkt fravige ovennævnte programplan uden forudgående godkendelse fra Kommissionen.

IV. Vurdering

a) Endemols udtræden af HMG

(13) Med Endemols udtræden af HMG bortfalder den strukturelle forbindelse mellem den største nederlandske tv-producent og det førende kommercielle tv-selskab i Nederlandene, som Kommissionen i sin beslutning havde konkluderet ville føre til en styrkelse af Endemols dominerende stilling. I den henseende bevirkede Endemols udtræden af HMG således, at de konkurrenceforhold, der bestod på det nederlandske marked for tv-produktioner før fusionen, blev genoprettet. Det skal i den forbindelse også bemærkes, at den produktionsaftale, Endemol og HMG havde indgået, vil blive væsentligt ændret efter Endemols udtræden af HMG. Ifølge parterne vil Endemols garanterede leverancer af nederlandsksprogede tv-programmer til HMG blive reduceret fra [ . . . ] (4) til [ . . . ] (5) af HMG's samlede behov for nederlandsksprogede programmer, målt i værdi. Desuden vil HMG ikke længere have fortrinsret til Endemols programformater og stjerner. Selv om produktionsaftalen ikke indgik i fusionen og derfor heller ikke indgik i vurderingen efter fusionsforordningen, men derimod vil kunne anmeldes efter forordning nr. 17, afspejler den planlagte ændring af denne aftale den ændring, der er sket i forholdet mellem HMG og Endemol.

(14) Endemols fuldstændige udtræden af HMG har endvidere betydelig indvirkning på HMG's position på markedet for tv-reklamer i Nederlandene. HMG vil ikke længere have den forkøbsret til Endemols produktioner, der beroede på den strukturelle forbindelse mellem de to selskaber. Dette illustreres også af, at HMG under den ændrede produktionsaftale ikke længere vil have forkøbsret til Endemols produktioner. Efter sin udtræden af HMG fik Endemol desuden mulighed for at gå sammen med andre partnere om at etablere den nye sportskanal, som har potentiale til at blive en fremtrædende aktør på det nederlandske marked for tv-reklamer.

b) RTL5's omdannelse til en nyhedskanal

(15) På baggrund af Endemols udtræden af HMG og den seneste udvikling på markedet finder Kommissionen, at RTL5's omdannelse til en nyhedskanal giver tilstrækkelig sikkerhed for, at den effektive konkurrence på det nederlandske marked for tv-reklamer vil blive genoprettet. Denne konklusion er hovedsagelig baseret på følgende betragtninger:

- HMG's nuværende markedsandel på ca. 58 % må antages at ville falde til et niveau tæt op ad RTL4's og RTL5's markedsandel før etableringen af HMG, hvor de to kanaler tilsammen havde ca. 50 % af markedet. RTL5's nuværende markedsandel inden for tv-reklamer ligger på ca. 9 %. En nyhedskanal, der opererer med et lille budget, må antages at ville få en markedsandel på under 2 %. Desuden vil denne markedsandel nok primært stamme fra reklamer rettet mod en bestemt seergruppe, som der hidtil ikke har været andre kanaler, der har henvendt sig specielt til. Heraf følger, at der vil kunne blive konkurrence om at overtage så godt som hele RTL5's nuværende markedsandel. Selv om en del af disse markedsandele vil blive erobret af HMG's to tilbageværende brede kanaler, vil bortfaldet af størstedelen af RTL5's reklamepotentiale nok i sig selv bevirke, at HMG's markedsandel bliver bragt ned på klart under 55 %. Lanceringen af den nye sportskanal må desuden også forventes at reducere HMG's markedsandel yderligere.

- Efter RTL5's omdannelse til en nyhedskanal vil HMG kun drive to brede kanaler med koordineret programsætning, hvilket vil give mere plads til konkurrenter som SBS.

- Desuden vil HMG ikke længere kunne anvende RTL5 som en »fighting channel« med det formål direkte at imødegå andre kanalers programmer.

V. Konklusion

(16) I betragtning af de ændringer, der er foretaget i den her omhandlede fusion, og under forudsætning af, at parterne fuldt ud overholder de afgivne tilsagn, kan Kommissionen erklære fusionen forenelig med fællesmarkedet -

VEDTAGET FØLGENDE BESLUTNING:

Artikel 1

Under forudsætning af at parterne fuldt ud overholder de betingelser og forpligtelser, der er indeholdt i de tilsagn, de som anført i betragtning 12 i denne beslutning har afgivet over for Kommissionen, erklæres fusionen i form af etableringen af joint venture-selskabet Holland Media Groep i dets ændrede form hermed forenelig med fællesmarkedet.

Artikel 2

Denne beslutning er rettet til:

1) Compagnie luxembourgeoise de télédiffusion SA (CLT)

45, Boulevard Pierre Frieden

L-1543 Luxembourg

2) NV Verenigd Bezit VNU (VNU)

Ceylonpoort 5-25

NL-2036 AA Haarlem

3) RTL4 SA

Villa Louvigny

Allée Marconi

L-2850 Luxembourg

4) Veronica Omroeporganisatie (VOO) BV

Laapersveld 75

NL-1213 VB Hilversum

5) Endemol Entertainment Holding

Zevenend 45

NL-1251 RL Laren.

Udfærdiget i Bruxelles, den 17. juli 1996.

På Kommissionens vegne

Karel VAN MIERT

Medlem af Kommissionen

(1) EFT nr. L 395 af 30. 12. 1989, s. 1, berigtiget i EFT nr. L 257 af 21. 9. 1990, s. 13.

(2) EFT nr. C 348 af 19. 11. 1996.

(3) EFT nr. L 134 af 5. 6. 1996, s. 32.

(4) Forretningshemmelighed.

(5) Forretningshemmelighed.